Source: http://www.rraz.sk/slovnik/
Timestamp: 2018-03-18 06:10:21+00:00
Document Index: 790410

Matched Legal Cases: ['čl. 1', 'čl. 5', 'čl. 161', '§ 24', 'čl. 34', 'čl. 3', 'čl. 189', 'čl. 161', '§ 10']

Categorisation of Structural Fund assistance - Kategorizácia pomoci zo štrukturálnych fondov - Kategorizácia pomoci zo štrukturálnych fondov zavedená Európskou komisiou sa uvádza v prílohe II implementačného nariadenia. Príspevky z fondov sa zaraďujú do príslušných kategórií v rámci 5 rôznych dimenzií (prioritné témy, forma financovania, typ územia, typ ekonomickej aktivity a lokálna dimenzia - NUTS). Ku každej kategórii je pridelený kód. Následne v procese implementácie fondov sa priraďuje ku každému projektu jedna vhodná kategória (s kódom) v rámci jednotlivých sledovaných oblastiach/dimenziách, čo umožňuje EK zachytiť prierezovú štatistiku, na čo boli použité zdroje z fondov (v rámci definovaných kategórií v 5 dimenziách) v rámci operačných programov všetkých členských štátov EÚ. EK navyše požaduje ex ante informáciu na úrovni operačného programu – koľko finančných zdrojov sa plánuje na jednotlivé kategórie v rámci prvých troch dimenzií.
Central Coordination Authority NSRR - Centrálny koordinačný orgán NSRR - Ústredný orgán štátnej správy určený v NSRR zodpovedný za efektívnu a účinnú koordináciu riadenia pomoci zo ŠF a KF v rámci Národného strategického referenčného rámca SR pre ciele Konvergencia a Regionálna konkurencieschopnosť a zamestnanosť v programovom období 2007-2013. V podmienkach SR plní úlohy CKO do 30. 6. 2010 Ministerstvo výstavby a regionálneho rozvoja SR a od 1. 7. 2010 Úrad vlády SR.
Certifikácia - Potvrdenie správnosti, oprávnenosti a zákonnosti výdavkov a efektívnosti systémov riadenia a kontroly Štrukturálnych fondov a Kohézneho fondu.
Certifying Authority - Certifikačný orgán - Národný, regionálny alebo miestny verejný orgán alebo subjekt menovaný členským štátom za účelom certifikácie výkazov výdavkov a žiadostí o platbu predtým, ako sa zašlú Európskej komisii. Zákon o pomoci a podpore poskytovanej z fondov EÚ stanovuje, že v podmienkach Slovenskej republiky certifikačný orgán rovnako plní úlohu orgánu zodpovedného za koordináciu a usmerňovanie subjektov zapojených do systému finančného riadenia, vypracovanie žiadostí o platbu, príjem platieb z Európskej komisie, ako aj realizáciu platieb, pričom certifikačným orgánom je ministerstvo určené zákonom o finančnej kontrole a vnútornom audite a teda Ministerstvo financií SR. Vo vzťahu k Štátnej pokladnici vystupuje certifikačný orgán v mene Ministerstva financií SR ako klient Štátnej pokladnice.
Čiastkový výkaz výdavkov - Dokument obsahujúci súhrn výdavkov uskutočnených v priebehu stanoveného obdobia (okrem výdavkov zahrnutých v predchádzajúcich čiastkových výkazoch výdavkov) za príslušný operačný program podľa jednotlivých zdrojov, na základe ktorého sa preplácajú zdroje EÚ. Výkaz je vypracovaný platobnou jednotkou a tvorí prílohu k súhrnnej žiadosti o platbu.
Cieľová skupina - Skupina osôb, v ktorých prospech sa realizuje projekt, resp. osoby využívajúce výsledky realizácie projektu (napr. frekventanti vzdelávacieho programu, návštevníci podporeného zariadenia, používatelia podporenej služby). Cieľovou skupinou nie sú členovia projektového tímu (riadiaci a administratívny pracovníci, lektori, sociálni pracovníci a pod.).
Cohesion Fund - Kohézny fond - Finančný nástroj kohéznej politiky EÚ na účely posilnenia hospodárskej a sociálnej súdržnosti Spoločenstva v záujme podpory trvalo udržateľného rozvoja (čl. 1 nariadenia o KF). Oprávnené na financovanie z KF sú tie členské štáty, ktorých HND na obyvateľa v PPS vypočítaný na základe údajov Spoločenstva za obdobie rokov 2001 – 2003 je nižší ako 90 % priemeru ÉU-25 (čl. 5 všeobecného nariadenia).
Cohesion growth poles - Kohézne póly rastu - Sú tvorené definovanými centrami osídlenia kohézneho významu v príslušnom území. Plnia niektoré funkcie vyššieho významu aj pre priľahlé obce. Sú v nich sústredené rozhodujúce zariadenia lokálneho významu. Sú to predovšetkým centrá, ktoré plnia už v súčasnosti niektoré funkcie vyššieho významu aj pre priľahlé obce, a ktoré spĺňajú dobré lokalizačné faktory s dostupnosťou priľahlých obcí.
Community Initiatives - Pomocné alebo akčné programy vytvorené ako doplnok k operáciám štrukturálneho fondu v určitých problémových oblastiach. Iniciatívy Spoločenstva navrhuje Európska komisia, pričom sú koordinované a implementované na úrovni jednotlivých štátov. Pohlcujú 5,35 % rozpočtu štrukturálnych fondov. Každá iniciatíva je financovaná len z jedného fondu.
Program Interreg III podporuje cezhraničnú, nadnárodnú a medziregionálnu spoluprácu, napríklad vytváraním partnerstiev medzi rôznymi regiónmi, čo posilňuje vyrovnanosť rozvoja oblastí pozostávajúcich z viacerých regiónov (tento program je financovaný z fondu ERDF).
Program Urban II sa orientuje na podporu inovatívnych stratégií pri regenerácii miest a upadajúcich mestských oblastí (tento program je financovaný z fondu ERDF).
Program Leader+ sa zameriava na spoluprácu organizácií aktívnych vo vidieckych spoločenstvách a ekonomikách s cieľom vytvorenia nových miestnych stratégií udržateľného rozvoja (tento program je financovaný usmerňovacou sekciou fondu EAGGF).
Program Equal je zameraný na odstraňovanie faktorov vedúcich k nerovnostiam a diskriminácii na trhu práce (tento program je financovaný z fondu ESF).
Community Strategic Guidelines - Strategické usmernenia Spoločenstva - Dokument vypracovaný EK, vymedzujúci jednotný rámec, ktorý majú členské štáty EÚ použiť pri vypracovávaní svojich Národných strategických referenčných rámcov a v z nich vyplývajúcich operačných programov. Stanovuje rámec pre všetky ciele kohéznej politiky EÚ, priority Spoločenstva s cieľom podporovať vyvážený, harmonický a trvalo udržateľný rozvoj Spoločenstva.
Community Strategic Guidelines on Cohesion - Strategické usmernenia Spoločenstva o Kohézii - Strategický dokument na úrovni ES schválený Radou EÚ, ktorý pri zohľadnení ostatných príslušných politík ES vymedzuje rámec pre používanie štrukturálnych fondov a Kohézneho fondu pre každý z cieľov.
Community Support Framework - Rámec podpory spoločenstva 2004 – 2006 - Základný programový dokument členského štátu pre využívanie fondov EÚ v rokoch 2000 – 2006, resp. 2004 – 2006 schválený Komisiou po dohode s dotknutým členským štátom. Európska komisia pri tvorbe Rámca podpory spoločenstva vychádza z prijatého rozvojového plánu daného členského štátu (v prípade SR bol vypracovaný Národný rozvojový plán 2004 - 2006). Rámec podpory spoločenstva obsahuje stratégiu a priority pre činnosť fondov a členského štátu, ich špecifické ciele, príspevok fondov a ostatné finančné zdroje. Tento dokument je rozdelený na priority a vykoná sa prostredníctvom jedného alebo viacerých operačných programov. V prípade Slovenskej republiky sa vzťahuje na Cieľ 1 kohéznej politiky EÚ. V budúcom programovom období 2007 – 2013 sa Rámec podpory spoločenstva nahrádza iným typom dokumentu – Národným strategickým referenčným rámcom.
Concentration - Koncentrácia - Princíp, na ktorého základe sa intervencie implementujú selektívnym spôsobom na vybrané témy (sektory) a územia (podľa členenia NUTS). Selekčným kritériom je efektívnosť a účinnosť intervencie.
Convergence - Konvergencia - Približovanie, vyrovnávanie úrovne. Celková konvergencia pozostáva z troch parciálnych okruhov konvergencie: nominálnej konvergencie, reálnej konvergencie a štrukturálnej konvergencie.
Copenhagen Criteria - Kodanské kritériá - V júni 1993 stanovili vedúci predstavitelia EÚ na stretnutí v Kodani tri kritériá, ktoré musia spĺňať všetky kandidátske krajiny (pozrite vyššie) predtým, než sa môžu stať členmi Európskej únie. Prvou podmienkou sú stabilné inštitúcie, ktoré zaručujú demokraciu, vykonateľnosť práva, ľudské práva a rešpekt voči menšinám. Ďalšou podmienkou je funkčná trhová ekonomika. Poslednou podmienkou je prevzatie všetkých záväzkov a podpora rôznych cieľov Európskej únie. EÚ si vyhradzuje právo rozhodnúť, kedy daná kandidátska krajina tieto kritériá spĺňa a kedy je EÚ pripravená akceptovať daného nového člena.
Cost benefit analysis - Analýza nákladov a úžitkov - Nástroj, ktorý je používaný pri posúdení sociálno-ekonomickej výhodnosti financovania projektu verejnými zdrojmi (oprávnenosť podpory z verejných zdrojov) algebrickými výpočtami monetarizovaných diskontovaných ekonomických (nielen finančných, ale aj napr. hospodárskych, sociálnych, environmentálnych) nákladov a prínosov za obdobie určené v závislosti od povahy investície, pričom sa porovnáva situácia bez financovania projektu a s financovaním projektu.
De minimis - Názov programu (pomoci) bol prevzatý v pôvodnej forme a je určený na poskytovanie minimálnej pomoci malým podnikateľom. Cieľom programu je formou dotácií zvýšiť hospodársku aktivitu a tvorbu nových pracovných miest v postihnutých okresoch prostredníctvom podpory malých podnikateľov (firiem do 50 zamestnancov). V programe je uplatnená zásada spolufinancovania tak, že sa pomoc poskytuje malým podnikateľom na obstaranie hmotného investičného majetku do výšky 50% oprávnených nákladov, resp. na obstaranie nehmotného investičného majetku do výšky 25% oprávnených nákladov, pričom výška pomoci de minimis nesmie byť vyššia ako 3 mil. Sk. v roku podania žiadosti.
Decision - Rozhodnutie EÚ - Podľa zmluvy o ESUO článok 14, ide o opatrenie prijaté EK, ktoré je záväzné v plnom rozsahu; to jest, ktoré je všeobecne záväzné pre všetky osoby. Podľa zmluvy o EHS článok 189 resp. zmluvy o Euratome čl. 161, ide o opatrenie prijaté Európskou Radou, alebo Európskou Komisiou, ktoré je záväzné v plnom rozsahu, ale len pre tých, ktorým je určené.
Deň doručenia - Ak nie je uvedené inak, za deň doručenia sa v súvislosti s predkladaním dokumentov na RO v prípade ich osobného doručenia považuje deň fyzického doručenia na RO. V prípade zasielania dokumentov na RO poštou/kuriérom sa za deň doručenia dokumentu považuje deň odoslania dokumentu na takúto prepravu. Deň doručenia je určujúci aj pre posúdenie splnenia podmienky doručenia dokumentu v lehote stanovenej riadiacim orgánom. V prípade predkladania písomnej aj elektronickej formy dokumentu sa dátum doručenia dokumentu vzťahuje ku dňu doručenia písomnej formy dokumentu. V prípade zasielania dokumentov riadiaceho orgánu žiadateľovi/prijímateľovi sa za deň doručenia považuje deň prevzatia dokumentu žiadateľom/prijímateľom. V prípade ak žiadateľ/prijímateľ nebol doručovateľom na mieste doručenia zastihnutý, alebo bezdôvodne odoprel písomnosť prijať, sa na doručovanie dokumentov riadiaceho orgánu žiadateľom/prijímateľom vzťahujú príslušné ustanovenia § 24 a 25 zákona o správnom konaní.
Development factors - Faktory rozvoja - Predstavujú hlavné impulzy, ktorých využitie vedie k zmierňovaniu identifikovaných disparít. Faktory rozvoja môžu predstavovať existujúce, alebo budúce impulzy.
Directive - Inštrukcia spoločenstva pre členský štát, aby legislatívne upravil určitý zákon v danom časovom období. Smernica vytvára legislatívny rámec, ale umožňuje každému členskému štátu rozhodnúť o podrobnostiach legislatívy svojich vykonávacích právnych predpisov.
Disparities - Disparity - Hlavné prekážky, bariéry, ktoré je nutné prekonať, aby bol dosiahnutý cieľ stratégie. Sú výsledkom syntézy identifikovaných slabých stránok a ohrození uvedených v SWOT analýze.
Dohoda o konzorciu - Zmluva medzi partnermi cezhraničného projektu, ktorá definuje vzťahy medzi rôznymi účastníkmi a ich úroveň zodpovednosti v súvislosti s projektom.
Dohoda o spolupráci medzi certifikačným orgánom a platobnou jednotkou - Správna dohoda uzavretá medzi certifikačným orgánom a platobnou jednotkou, ktorá definuje úlohy a zodpovednosti certifikačného orgánu a platobnej jednotky pri finančnom riadení, správe a kontrole prostriedkov EÚ a prostriedkov štátneho rozpočtu určených na spolufinancovanie a stanovuje zásady spolupráce pri plnení týchto úloh.
Dopad - Vyjadruje dlhodobý efekt intervencie, ktorý môže nastať aj niekoľko rokov po ukončení realizácie projektu. Je viazaný na výsledky intervencií a prekračuje rámec okamžitých prínosov.
Dopytovo-orientovaný projekt - Projekt predkladaný žiadateľom na základe výzvy na predkladanie žiadostí o NFP určenej pre dvoch a viac oprávnených žiadateľov, medzi ktorými prebieha súťaž.
Dotácie - Priame platby poukazované organizácii verejnou inštitúciou, ktoré nie sú refundovateľné ani nemajú komerčný charakter, a ktoré sú zamerané na podporu pri implementácii projektu vytvárajúceho časť politickej stratégie.
Grant - Finančná čiastka pridelená spoločnosti po uzavretí procesu žiadosti. Na danú čiastku sa nevzťahujú žiadne úroky a obyčajne ju nie je potrebné vrátiť – pokiaľ sú splnené podmienky grantu.
Grant Scheme - Grantové schémy - Grantový program, resp. mechanizmus, ktorého pravidlá určila EK v súvislosti s presunom programu PHARE od predkladania individuálnych projektov smerom k viacročnému plánovaniu v zmysle fungovania štrukturálnych fondov. Hlavným cieľom grantových schém PHARE je podpora dynamiky regionálneho rozvoja, dosiahnutie hospodárskeho a sociálneho rozvoja na Slovensku.
Greenfield - Zelený park - Parky, ktoré sú vybudované na "zelenej lúke" - na pôde, ktoré je územným plánom mesta vyhradená na tieto účely.
Gross Domestic Product (GDP) - Hrubý domáci produkt (HDP) - Základný ukazovateľ výkonnosti ekonomiky, ktorý vyjadruje hodnotu všetkých tovarov a služieb, ktoré sa v krajine vyprodukovali v danom roku. Zahŕňa spotrebu, súkromné domáce investície, spotrebu a investície vlády a čistý vývoz (rozdiel medzi vývozom a dovozom). S hodnotou HDP sa porovnáva výška deficitu verejných financií, pretože HDP vyjadruje celkové zdroje ekonomiky a teda aj jej schopnosť splácať deficit a dlh. Pomer deficitu verejných financií k HDP je jedným z Maastrichtských kritérií.
Growth poles - Póly rastu - Sú charakteristické prítomnosťou expandujúcich odvetví umiestnených v urbanizovanej oblasti, vyvolávajúce zmeny v ekonomických aktivitách lokalizovaných v zóne svojho vplyvu, ktoré sa prejavujú vo vyššej ekonomickej výkonnosti a konkurencieschopnosti daného územia v porovnaní s ostatnými územiami v regióne. Najvýznamnejšie (najväčšie) póly rastu determinujú vývoj výkonnosti a konkurencieschopnosti okrem úrovne regiónu aj na úrovni celého národného hospodárstva.
Growth potential - Rastový potenciál - Dá sa vypočítať ako rozdiel potenciálneho a aktuálneho regionálneho produktu (HDP v bežných cenách) vo vzťahu k potenciálnemu regionálnemu produktu.
Kandidátska krajina - Krajina, ktorá požiadala o členstvo v Európskej únii a ktorej žiadosť bola oficiálne prijatá. Skôr, než sa krajina môže stať súčasťou EÚ, musí splniť „Kodanské kritériá“. Pozrite tiež „Kodanské kritériá“.
Kľúčové ukazovatele - Merateľné ukazovatele, ktoré sú najmä na úrovni výstupov a výsledkov OP vykazované členským štátom, umožňujúce vzájomné porovnanie efektívnosti účinnosti a hospodárnosti s ohľadom na realizáciu pomoci zo ŠF a KF.
Kód (ITMS) projektu - 11 miestny kód projektu, ktorý je ITMS generovaný pri vytvorení projektu zo žiadosti o NFP alebo pri vytvorení projektu ako následníka pôvodného projektu v evidencii ITMS pre projekty. Projekt je možné v ITMS vytvoriť po zaevidovaní Zmluvy o poskytnutí NFP v ITMS.
Kód (ITMS) žiadosti o NFP - 14 miestny kód, ktorý je po zaregistrovaní v ITMS pridelený žiadosti o NFP, ktorá je na základe tohto kódu jednoznačne identifikovateľná v ďalších procesoch schvaľovania žiadosti o NFP. Kód obsahuje informácie aj o začlenení žiadosti o NFP do programovej štruktúry OP. Kód ITMS žiadosti o NFP sa nezhoduje s kódom ITMS projektu.
Komplexný prístup - Uplatňovaný v rámci realizácie horizontálnej priority MRK pri riešení problémov marginalizovaných rómskych komunít, ktorý generuje synergické pôsobenie na všetky aspekty života rómskej komunity a v konečnom dôsledku pôsobí na skvalitnenie životných podmienok rómskej komunity.
Komunikačný plán operačného programu - Dokument, ktorý predstavuje základ na vybudovanie komunikačného systému riadiaceho orgánu, ktorý definuje informačné a komunikačné opatrenia na efektívne využitie pomoci zo ŠF a KF.
Konzorcium - Skupina partnerov z verejného alebo súkromného sektora, ktorí sa spájajú za účelom vytvorenia projektu financovaného Európskou komisiou.
Krížové financovanie - V súlade s čl. 34 všeobecného nariadenia komplementárny spôsob financovania výdavkov (z fondov ERDF a ESF) v rámci limitu 10% na každú prioritnú os OP, ktoré patria do rozsahu pôsobnosti pomoci z iného fondu s podmienkou, že sú potrebné na uspokojivé vykonávanie projektu a sú s ním priamo spojené. Táto miera sa zvyšuje na 15% v prípade projektov zameraných na posilnenie sociálnej inklúzie s cieľom ich trvalo udržateľnej integrácie v zamestnaní a boj proti všetkým formám diskriminácie na trhu práce v zmysle čl. 3, ods. 1 písm. c) Nariadenia Rady (ES) č. 1081/2006.
Obchodný anjel - Súkromná osoba, ktorá investuje malé finančné sumy, väčšinou do malých alebo začínajúcich spoločností, a ktorá môže byť schopná a ochotná poskytnúť vlastné skúsenosti a angažovať sa v danej spoločnosti.
Občianska infraštruktúra - Pojem zahŕňa školy a školské zariadenia, zariadenia sociálnych služieb, sociálnoprávnej ochrany a sociálnej kurately, zdravotnícke zariadenia, pamäťové a fondové inštitúcie, kultúrno-spoločenské a osvetové zariadenia, zariadenia poskytujúce záchranné služby.
Občianske združenia - Spoločný názov pre všetky typy organizácií a združení, ktoré nie sú súčasťou vládnych úradov, no zastupujú profesie, záujmové skupiny alebo časti spoločnosti. Občianske združenia zahŕňajú okrem iného odborové organizácie, zväzy zamestnávateľov, environmentálne loby a skupiny zastupujúce ženy, poľnohospodárov, postihnutých ľudí, a pod. Keďže tieto organizácie majú odborné znalosti v určitých oblastiach a podieľajú sa na implementácii a monitorovaní politiky Európskej únie, EÚ s nimi pravidelne konzultuje rôzne otázky a snaží sa o dosiahnutie väčšieho vplyvu týchto organizácií na vytváranie svojej politiky.
Objective „Convergence“ - Cieľ Konvergencia - Jeden z troch cieľov kohéznej politiky EÚ na programové obdobie 2007 – 2013 financovaný z KF, ERDF a ESF. Cieľ Konvergencia financovaný z ERDF a ESF sa sústredí na regióny NUTS 2, ktorých hrubý domáci produkt na obyvateľa v parite kúpnej sily (HDP/obyv. v PKS), vypočítaný na základe údajov Spoločenstva za obdobie 2000-2002 nedosiahne 75 % priemeru rozšírenej EÚ za rovnaké referenčné obdobie – čo je v prípade SR celé jej územie s výnimkou Bratislavského kraja. Cieľ Konvergencia financovaný z KF pokryje členské štáty, ktorých hrubý národný dôchodok (HND) v parite kúpnej sily, vypočítaný na základe údajov Spoločenstva za obdobie rokov 2001 - 2003, nedosiahne 90% priemeru HND rozšírenej EÚ, a ktoré majú Konvergenčný program – tieto kritériá SR spĺňa. Tento cieľ je zameraný na urýchlenie štrukturálnej konvergencie oprávnených regiónov a koncentruje sa na skvalitnenie podmienok rastu a zamestnanosti vďaka investíciám do fyzických a ľudských zdrojov; inovácií a spoločnosti založenej na vedomostiach; adaptabilnosti na hospodárske a sociálne zmeny; ochranu životného prostredia; administratívnu efektívnosť. (článok 3 všeobecného nariadenia)
Objective „European Territorial Cooperation“ - Cieľ Európska územná spolupráca - Jeden z troch cieľov kohéznej politiky EÚ na programové obdobie 2007 – 2013 financovaný z ERDF. Tento cieľ je zameraný na posilnenie cezhraničnej spolupráce prostredníctvom spoločných miestnych a regionálnych iniciatív, posilnenie nadnárodnej spolupráce prostredníctvom činností prispievajúcich k integrovanému územnému rozvoju napĺňajúcemu priority Spoločenstva a posilnenie medziregionálnej spolupráce a výmeny skúseností na príslušnej územnej úrovni (článok 3 všeobecného nariadenia). Cieľ Európska územná spolupráca je v prípade cezhraničnej spolupráce oprávnený pre pohraničné regióny NUTS 3; v prípade nadnárodnej spolupráce – nadnárodné oblasti (zoznam bude stanovený EK neskôr) v prípade medziregionálnej spolupráce a výmeny skúseností – územie celého Európskeho spoločenstva.
Objective „Regional competitivness and employment“ - Cieľ Regionálna konkurencieschopnosť a zamestnanosť - Jeden z troch cieľov kohéznej politiky EÚ na programové obdobie 2007 – 2013 financovaný z ERDF a ESF. Oblasti oprávnené na financovanie zo štrukturálnych fondov v rámci cieľa Regionálna konkurencieschopnosť a zamestnanosť, sú tie oblasti, na ktoré sa nevzťahuje cieľ Konvergencia (článok 6 všeobecného nariadenia) – čo je v prípade Slovenska bratislavský kraj. Tento cieľ je s výnimkou najmenej rozvinutých regiónov zameraný na posilnenie konkurencieschopnosti a príťažlivosti regiónov, ako aj zamestnanosti predvídaním hospodárskych a sociálnych zmien vrátane zmien spojených s otvorením trhu prostredníctvom inovácie a podpory znalostnej spoločnosti, podnikania, ochrany a zlepšovania životného prostredia a zlepšovania dostupnosti, prispôsobivosti pracovníkov a podnikov, ako aj rozvojom trhov práce na princípe sociálnej inklúzie (článok 3 všeobecného nariadenia).
Operation - Operácia - Projekt alebo skupina projektov vybraných riadiacim orgánom príslušného operačného programu, alebo za ktoré riadiaci orgán nesie zodpovednosť podľa kritérií stanovených monitorovacím výborom a vykonávaných jedným alebo viacerými príjemcami, ktorý umožňuje dosiahnutie cieľov prioritnej osi, s ktorou súvisí.
Operational Programme - Operačný program - Dokument predložený členským štátom a prijatý Komisiou, ktorý určuje stratégiu rozvoja pomocou jednotného súboru priorít, na ktorých dosiahnutie sa bude žiadať pomoc z niektorého fondu alebo v prípade cieľa Konvergencia z Kohézneho fondu a ERDF (článok 2 všeobecného nariadenia).
Oprávnenosť - Je charakterizovaná ako súlad projektu s osobnými, vecnými, finančnými, územnými a časovými predpokladmi poskytnutia pomoci určenými riadiacim orgánom vo výzve na predkladanie žiadostí alebo v ozname resp. písomnom vyzvaní.
Oznam (písomné vyzvanie) - Východiskový metodický a odborný podklad zo strany riadiaceho orgánu, na základe ktorého žiadateľ vypracováva a predkladá individuálny projekt alebo projektový zámer veľkého projektu.
Regulation of EU - Nariadenie EÚ - V zmysle zmluvy o EHS (čl. 189) resp. zmluvy o Euratome čl. 161, ide o opatrenie prijaté Radou ES, respektíve Komisiou ES, ktoré má všeobecnú platnosť, je záväzné vo svojej celistvosti a je priamo aplikovateľné vo všetkých členských štátoch.
Rizikový kapitál - Fondy akcionárov v spoločnosti, ktoré sa pri jej likvidácii vždy vyplácajú ako posledné, takže predstavujú najvyššie riziko.
Rovnosť príležitostí - Zameriava sa na vytváranie takých podmienok, ktoré by viedli k posilňovaniu rovnakého prístupu všetkých do určitého sociálneho prostredia (napr. prístup k vzdelávaniu, zamestnaniu, zdravotnej, sociálnej starostlivosti atď.), resp. zabezpečenie rovnakej dostupnosti verejných služieb a zdrojov pre všetkých. Cieľom je odstraňovať bariéry, ktoré vedú k izolácii a vylučovaniu ľudí z verejného, politického, spoločenského, pracovného života, a to na základe takých sociálnych kategórií, ako je pohlavie, vek, rasa, etnikum, náboženstvo, zdravotné postihnutie, sexuálna orientácia atď.. a tak zamedziť diskriminácii na základe týchto znakov.
Účtovný doklad - Doklad definovaný v § 10 ods. 1 zákona č. 431/2002 Z. z. v znení neskorších predpisov. Pre účely predkladania žiadostí prijímateľa o platbu a žiadostí prijímateľa o zúčtovanie zálohovej platby sa vyžaduje splnenie náležitostí definovaných v ods. 1 písm. a), b), c), d) a f) predmetného zákona, pričom za dostatočné splnenie náležitosti podľa písm. f) sa považuje prehlásenie prijímateľa v žiadosti o platbu v časti 10 Čestné prehlásenie v znení „Ďalej prehlasujem, že originály dokumentácie tejto platby, definované na priloženom zozname, sú v držbe tohto subjektu, náležite opečiatkované, podpísané, prístupné na konzultovanie pre účely kontroly a sú riadne zaznamenané účtovným zápisom v účtovníctve prijímateľa v zmysle zákona č. 431/2002 Z. z. o účtovníctve v znení neskorších predpisov.
Urban II - Iniciatívy Spoločenstva. Urban II sa orientuje na podporu inovatívnych stratégií pri regenerácii miest a upadajúcich mestských oblastí (tento program je financovaný z fondu ERDF).
Úroveň podpory brutto - Čiastka podpory vyjadrená ako percento predpokladaných nákladov projektu. Všetky použité údaje by mali byť vypočítané pred odpočítaním priamej dane. Ak je podpora priznaná vo forme inej než grant, jej výška by mal predstavovať ekvivalent grantu danej podpory. Podpora vyplácaná vo viacerých častiach by mala byť v čase udelenia grantu zľavnená na jej hodnotu. Úroková sadzba použitá na účely zľavy a vypočítanie čiastky podpory vo forme zvýhodnenej pôžičky by mala predstavovať referenčnú sadzbu použiteľnú v čase udelenia grantu.
Úroveň podpory netto - Čiastka podpory bez dane.
Zaujatosť - Situácia, kedy z dôvodov osobných alebo iných obdobných vzťahov medzi žiadateľom/prijímateľom a osobami vystupujúcimi na strane poskytovateľa týchto prostriedkov alebo pomerov osôb vystupujúcich na strane poskytovateľa k projektu môže byť narušený alebo ohrozený záujem na nestrannom a transparentnom výkone funkcií, ktoré súvisia s procesom výberu projektov pre realizáciu OP a/alebo procesom realizácie projektu. Za osobné alebo iné obdobné vzťahy sa považuje rodinná spriaznenosť alebo iný s verejným záujmom nesúvisiaci záujem zdieľaný so žiadateľom NFP/prijímateľom.
Žiadateľ o nenávratný finančný príspevok - Orgán, organizácia, právnická osoba, fyzická osoba alebo administratívna jednotka, ktorej sú za účelom realizácie projektu poskytované prostriedky pomoci (zo štátneho rozpočtu a prostriedky Európskych spoločenstiev) a schém štátnej pomoci a schém de minimis.
Žiadosť o nenávratný finančný príspevok - Dokument, ktorý pozostáva z formulára žiadosti a/alebo povinných príloh, ktorým žiadateľ o NFP žiada o poskytnutie NFP, a na základe ktorého RO prijme rozhodnutie o schválení žiadosti na realizáciu projektu alebo rozhodnutie o neschválení žiadosti o NFP.
Žiadosť o platbu - Doklad, ktorý pozostáva z formuláru žiadosti a povinných príloh, na základe ktorého sú prijímateľovi uhrádzané prostriedky štrukturálnych fondov/Kohézneho fondu a spolufinancovania zo štátneho rozpočtu v príslušnom pomere.
Žiadosť o vrátenie finančných prostriedkov - Doklad, ktorý pozostáva z formulára žiadosti a príloh, na základe ktorého má prijímateľ povinnosť vrátiť finančné prostriedky EÚ a spolufinancovania zo štátneho rozpočtu v príslušnom pomere na stanovené účty.
Zmluva o poskytnutí nenávratného finančného príspevku - Podrobná zmluva o podpore projektu financovaného zo štrukturálnych fondov, Kohézneho fondu a štátneho rozpočtu uzatvorená medzi riadiacim orgánom alebo sprostredkovateľským orgánom pod riadiacim orgánom a prijímateľom určujúca podmienky poskytnutia pomoci, ako aj práva a povinnosti zúčastnených strán.
Zvýhodnená pôžička - Pôžičky dostupné bez bežných požiadaviek na zabezpečenie, ktoré musia žiadatelia o pôžičku spĺňať v zúčtovacích bankách a u ďalších komerčných veriteľov. Dlžníci sú pri týchto pôžičkách obyčajne zvýhodnení pri požiadavkách na zabezpečenie alebo úrokových sadzbách. Podmienkou takejto pôžičky môže byť platba malého alebo žiadneho úroku, pričom v niektorých prípadoch si môžu dlžníci dohodnúť platobné prázdniny.